Fillon lirimi i të burgosurve në SHBA
Javës që vjen do të fillojë lirimi i numrit më të madh të të burgosurve në SHBA
Shtetet e Bashkuara do të fillojnë lirimin e numrit më të madh të të burgosurve në historinë amerikane, pas uljes së dënimeve federale për kategori të caktuara përdoruesish të drogës. Mijëra të burgosur do të lirohen më 2 nëntor duke iu zbritur mesatarisht dy vite nga dënimi i tyre. Një udhëtim me autobuz për tek farmacia është shijimi i vetëm i lirisë që ka përjetuar Greg Nelson gjatë tre viteve të fundit. Në vitin 2012, policia e kapi duke i dorëzuar një klienti heroinë me vlerë 6 mijë dollarë. Nelson ishte shpërndarës droge dhe gjithashtu përdorues i ndërvarur. Ai është tani një ndër 6 mijë të burgosurit që do të lirohen më herët bazuar mbi udhëzimet e reja federale që synojnë zbutjen e dënimeve për krime jo të dhunshme dhe për të ulur mbipopullimin në burgje. Julie Stewart drejton organizatën “Familjet kundër Minimumit të Detyrueshëm”. Krimi në SHBA ka rënë me 12% gjatë pesë viteve të fundit. Kritikët e zbutjes së dënimeve thonë se tani do të rritet sërish. Shtëpitë e rehabilitimit, si ajo ku ndodhet zoti Nelson, mezi po përballojnë numrin e të liruarve më herët. Qendra e drejtuar nga Jennifer Masslieno këshillon të burgosurit për punësimin dhe strehimin. Ata qëndrojnë këtu përpara se të lirohen plotësisht. Studimet tregojnë se 3 nga 4 të liruar nga burgu arrestohen sërish. Zonja Masslieno thotë se programe rehabilitimi në shoqëri mund ta ndryshojnë këtë raport. 6 mijë të liruarit e parë do të jenë vetëm fillimi. Në vitet në vazhdim do të lirohen edhe 40 mijë të tjerë, pothuajse gjysma e të gjithë të burgosurve amerikanë për krime droge.